《蚕麦辞》
宋代·释文珦

山人日无事，行行自娱嬉。
竹西数家村，喜闻翁媪辞。
蚕以御我寒，麦以充我饥。
二者尝致祷，群神将我贻。
茧必大如翁，茧茧皆成丝。
麦必生两岐，粒粒皆可炊。
傥得遂所愿，报谢无敢迟。
此意颇淳古，当见於周诗。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。